Source: https://www.nemetugyek.de/munkauegyi-per-inditasa/
Timestamp: 2020-01-29 12:19:45
Document Index: 17132131

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', '§ 2', '§4', '§9', '§11', '§12', '§64', '§46', '§63', '§4', 'bíróság ', '§5', '§17', 'bíróság ']

Munkaügyi per indítása Németországban - Német ügyek
Németországban a munkaügyekkel kapcsolatos jogviták tisztázása a munkaügyi bíróságok (Arbeitsgericht) feladata. A munkaügyi bíróságok olyan viták tisztázására illetékesek, amelyek a munkaügyi bíróságok működését szabályozó törvény (Arbeitsgerichtsgesetz) hatálya alá esnek. Ez elsősorban a munkavállalók és a munkaadók közötti konfliktusok megoldását foglalja magában, de foglalkozik a munkavállalók egymás közötti vitáival is abban az esetben, ha a vita tárgya a munkaviszonnyal kapcsolatos.
Milyen problémákkal fordulhatunk a munkaügyi bíróságokhoz?
a munkavállalónak felmondanak, ő ezt jogellenesnek tartja és keresetet nyújt be emiatt (Kündigungsschutzklage – kereset felmondási védelemért)
a munkavállaló jogellenesnek tartja a megegyezett, határidőhöz kötött munkaviszonyát (Entfristungsklage – kereset határidőhöz kötöttség feloldása miatt)
a munkavállaló ellentmondásokat vél felfedezni a bérelszámolásában.
A munkaügyi bíróság előtt folytatott eljárások esetében a felek ügyvéd megbízására nem kötelezettek.
Tudnivalók az illetékességgel kapcsolatban
Az illetékesség az alperes eljáró bíróságának hatáskörébe tartozik. Ez általában a cég vagy vállalkozás székhelyéért felelős bíróság. Emellett azonban az a munkaügyi bíróság is illetékes, amelynek körzetében a munkavállaló munkáját rendszeresen végzi vagy utoljára a megszokott módon végezte.
Túlságosan hosszúra nyúlt bírósági eljárások miatt kártérítési igénnyel benyújtott keresetek ügyében a tartományi munkaügyi bíróságok (Landesarbeitsgericht) járnak el.
Hol érhetők el a munkaügyi bíróságok?
Az illetékes munkaügyi bíróságok listája és elérhetőségeik tartományok szerint
A keresetet az alábbi módokon lehet benyújtani:
ha a felperes ügyvéd útján képviselteti magát, akkor a keresetet az ügyvéd nyújtja be írásban a munkaügyi bíróságnál
a felperes a keresetet személyesen is benyújthatja, a bírósághoz címzett levélben, amely nincs hivatalos formához kötve. Tartalmaznia kell azonban a következőket:
ki ellen irányul a vád?
mi a vád célja (pl. egy felmondás hatálytalanítása)?
mire vezeti a felperes a vádra vonatkoztatott jogigényét vissza (például ha valakinek indoklás nélkül azonnali hatállyal felmondtak)
lehetséges a keresetet közvetlenül a munkaügyi bíróságon szóban is megtenni, jegyzőkönyv formájában. Erre a bíróság kérvény benyújtó helye (Rechtsantragstelle) illetékes. A hivatalvezető a keresetet a felperes meghallgatása után megfelelő és engedélyezett írásbeli formában megfogalmazza és továbbítja.
szakszervezetek vagy munkaadók szövetségének tagjai fordulhatnak szervezetükhöz is keresetük benyújtásával. Ők átveszik számukra ennek elintézését.
A vádirat kikézbesítése/ tárgyalás
A kereset benyújtása után a bíróság a vádiratot (Klageschrift) kikézbesíti a másik félnek és békéltetési határidőt (Gütetermin) tűz ki. Ez bíró előtt zajlik és célja a tényállás tisztázása. Ha már ezen a tárgyaláson sikerül a feleknek békés úton kiegyezniük, akkor ezzel az eljárás befejeződött.
Ha a békéltetés nem járt sikerrel, akkor további tárgyalási határidőt tűznek ki bírói kamara előtt. Ez a tárgyalás szintén egy kamarai és két tiszteletbeli bíró előtt zajlik, ahol az egyik tiszteletbeli bíró a munkavállalót, a másik pedig a munkaadót képviseli. A bírói kamara előtt ismételten tisztázzák a tényállást, szükség esetén megvizsgálják a bizonyítékokat és tanúkat hallgatnak ki. A békés kiegyezés még ekkor is lehetséges.
Ha a bírói kamara előtt lefolytatott tárgyalás sem járt eredménnyel, akkor a kamara a benyújtott bizonyítékok és a tényállás alapján dönt. Az ítéletet először szóban indokolják, részletes írásbeli indoklást a felek később kapnak kézhez.
Figyelem: ha az alperes (ebben az esetben a munkaadó) nem hajlandó a dolgozónak a bíróság által megítélt bérét továbbra sem kifizetni, akkor a munkavállaló kérheti annak kényszerbehajtását (Zwangsvollstreckung). Ennek eljárásáról egy későbbi cikkünkben tájékoztatunk.
A kereset szóban megtett benyújtásához a felperesnak magával kell hoznia azokat a dokumentumokat amelyek a vádat alátámasztják. Ezek közé tartoznak például:
felmondólevél (Kündigungsschreiben)
munkaszerződés (Arbeitsvertrag)
kereseti igazolások (Verdienstbescheinigungen)
Felmondási védelemmel (Kündigungsschutzklagen) kapcsolatos kereseteket az írásbeli felmondás kézhez vételétől számított 3 héten belül be kell nyújtani, határidőhöz kötöttség feloldása (Entfristungsklagen) miatti kereseteknél ez a határidő a munkaviszony a munkaszerződésben megegyezett befejezésétől számított 3 hét. Ha a munkavállaló ezeket a határidőket önhibáján kívül elmulasztja, akkor megkérvényezheti a kereset utólagos engedélyeztetését (nachträgliche Zulassung der Klage).
Emellett a dolgozónak figyelembe kell vennie további, a kollektív szerződésben vagy a munkaszerződésben megállapított kizárási határidőket is.
Figyelem: a kizárási határidők (Ausschlussfristen) elmulasztása esetén a dolgozónak megszűnik mindenféle jogigénye még akkor is, ha a mulasztásról nem tehet.
A munkaügyi bíróság előtt lefolytatott eljárások költségeit mindig a pert vesztett félnek kell kifizetnie. A perrel kapcsolatban első fokon előállt ügyvédi költségeket mindkét félnek magának kell állnia. Ez a per kimenetelétől függetlenül érvényes. Ha azonban a felek valamelyike személyes vagy anyagi viszonyai miatt nem képes a per költségeinek viselésére és a per kimenetele elegendő sikerrel kecsegtet számára, akkor költségmentességet (Prozesskostenhilfe, lásd itt is: Állami perköltség térítés Németországban) kérvényezhet a bíróságnál. Ezt mind a fel- mind az alperes megkérheti, a nemzeti hovatartozás nem számít. Ha a bíróság ezt engedélyezi, akkor a német állampénztár nem csak a bírósági költségeket veszi át (amelyhez hozzá tartozik például a szükség esetén bíróság által kirendelt tolmács költsége is), hanem a peres felek saját ügyvédeinek költségeit is. Ebben az esetben az ügyvéd a díjait és kiadásait közvetlenül az államkasszával számolja el. A költségmentességet mindig az eljárás megkezdése előtt kell az illetékes bíróságnál megkérvényezni (pl. a bíróság irodájában személyesen). Ha az azzal kapcsolatos (és általában nagyon gyorsan elintézett) engedélyezési eljárás (Bewilligungsverfahren) sikeres, akkor a dolgozó pl. már sokkal nyugodtabban tekinthet a bírósági eljárás kimenetelére.
A munkaügyi bíróság ítéletét (olyan egyszerűbb, bérezéssel kapcsolatos viták kivételével amelyekben a vita tárgya nem haladja meg a 600 eurót) mindig meg lehet fellebbezni. A fellebbezést az ítélet kézhezvétele utáni egy hónapon belül az illetékes tartományi munkaügyi bíróságnál (Landesarbeitsgericht) kell benyújtani. A Landesarbeitsgericht előtti fellépéshez azonban kötelező a képviseletet ügyvédre illetve szakszervezet vagy a munkaadók szövetségének képviselőjére bízni.
A munkaügyi bíróságok munkáját a következő törvények szabályozzák:
A munkaügyi bíróságok működését szabályozó törvény (Arbeitsgerichtsgesetz/ ArbGG)
§ 2 bis §4, §9 Absatz 2 Satz 2, 48 – Zuständigkeit (illetékesség)
§11 ArbGG – Prozessvertretung (perbeli képviselet)
§12a ArbGG – Kostentragungspflicht (a költségviselés kötelezettsége)
§64 ArbGG – Berufung (fellebbezés)
§46 bis §63 ArbGG – Verfahren (eljárás)
2. A felmondási védelmet szabályozó törvény (Kündigungsschutzgesetz/KSchG)
§4 KSchG – Anrufung des Arbeitsgerichts (a munkaügyi bíróság megkeresése)
§5 KSchG – Zulassung verspäteter Klagen (elkésett keresetek engedélyezése)
3. A részleges foglalkoztatásról és a határidőhöz kötött munkaszerződésekről szóló törvény (Gesetz über Teilzeitarbeit und befristete Arbeitsverträge/TzBfG)
§17 TzBfG – Anrufung des Arbeitsgerichts (a munkaügyi bíróság megkeresése)